google/wiki40b huggingface dataset:
Απόπειρα δολοφονίας του Ρόναλντ Ρήγκαν

Μετά το γεγονός

Ο Ρήγκαν χτυπήθηκε στον θώρακα και το χέρι. Είχε διάτρηση στον πνεύμονα και σοβαρές εσωτερικές αιμορραγίες. Δέχθηκε ιατρική περίθαλψη γρήγορα. Δεν έγιναν επίσημες μεταφορές προεδρικής ισχύς αλλά πάραυτα ο υπουργός της προεδρίας της κυβέρνησης Alexander Haig δήλωσε ότι αυτός ήταν υπεύθυνος της κατάστασης ενώ ο αντιπρόεδρος Τζορτζ Χέρμπερτ Ουώκερ Μπους επέστρεφε στην Ουάσινγκτον.

Αντιπαραθέσεις

Υπήρχαν διενέξεις στον Λευκό Οίκο μόλις ο Ρήγκαν βρισκόταν στο νοσοκομείο. Σε συνάντηση του ο Alexander Haig μίλησε στους δημοσιογράφους και δήλωσε ότι αυτός ήταν υπεύθυνος της κατάστασης ενώ ο Ρήγκαν ήταν απών λόγω της σειράς διαδοχής. Ο αντιπρόεδρος Τζορτζ Μπους βρισκόταν εκτός και νόμιζε ότι ως υπουργός προεδρίας της κυβέρνησης αυτός έπρεπε να αναλάβει καθήκοντα ενώ στην πραγματικότητα ο ομιλητής του οίκου των αντιπροσώπων Tip O'Neill έπρεπε να διαδεχθεί τον Ρήγκαν και ο Μπους να ήταν υπεύθυνος .Τόσο ο Haig όσο και ο O’Neill ήταν θυμωμένοι λόγω αυτού του γεγονότος. Αυτή η αντιμαχία οδήγησε τον Haig στην παραίτηση μετά από ένα χρόνο

Ο σκοπευτής

Ο σκοπευτής ήταν ο 30χρονος John Hinckley. Ο Hinckley ισχυρίστηκε ότι πυροβόλησε τον Ρήγκαν για να εντυπωσιάσει την ηθοποιό Τζόντι Φόστερ. Σχεδίασε την δολοφονία αφού είδε την ταινία Taxi Driver στην οποία υπήρχε μία σκηνή παρόμοια με το γεγονός.

Επακόλουθα

Κανείς δεν σκοτώθηκε κατά την διάρκεια της επίθεσης. Ωστόσο ο αντιπρόσωπος τύπου James Brandy έμεινε παράλυτος και μόνιμα ανάπηρος. Ο Hinckley δεν κρίθηκε ένοχος λόγω παραφροσύνης. Βρίσκεται σε ψυχιατρική κλινική.Την απόπειρα τράβηξαν πλήθος καναλιών (CNN,NBC,ABC).Ο κόσμος στις Η.Π.Α ήταν προσηλωμένος στα τηλεοπτικά δελτία, εφημερίδες με τεράστιες επικεφαλίδες κυκλοφορούσαν συνεχώς και αρκετός κόσμος προσεύχονταν στις εκκλησίες για την υγιή ανάρρωση του προέδρου.Ο Ρήγκαν ήταν ο πρώτος Πρόεδρος των Ηνωμένων Πολιτειών που επέζησε απόπειρα δολοφονίας με όπλο. Ο Ρήγκαν αναχώρησε από το νοσοκομείο την 13η μέρα. Μπόρεσε να ταξιδέψει εκτός της Ουάσινγκτον 49 μέρες αργότερα.Το γεγονός ωφέλησε την δημοσιότητα του Ρήγκαν καθώς σύμφωνα με δημοσκοπήσεις που έγιναν μετά την απόπειρα συγκέντρωσε ποσοστά δημόσιας αποδοχής 73%.Η απόπειρα υιοθετήθηκε και στις οθόνες μέσω της ταινίας Τhe Day Reagan Was Shot (2001).

Η δίκη του Χίνκλεϊ

O Χίνκλεϊ κρίθηκε αθώος λόγω ψυχιατρικών προβλημάτων στις 21 Ιουνίου 1982. Οι αμυντικές ψυχιατρικές βεβαιώσεις τον διέγνωσαν ως παράφρων ενώ οι διώξεις τον έκριναν ως νομικά εχέφρων. Ακολουθώντας την συμβουλή του δικηγόρου του αρνήθηκε να υποστηρίξει αυτοπροσώπως τον εαυτό του. O Χίνκλεϊ μέχρι το 2016 ήταν περιορισμένος στο νοσοκομείο St. Elizabeths στην Ουάσινγκτον. Τον Ιούλιο του 2016 ομοσπονδιακός δικαστής αποφάσισε την απελευθέρωση του Χίνκλεϊ.
Ολυμπιακό Αθλητικό Κέντρο Αθηνών «Σπύρος Λούης»

Μετακίνηση από και προς τις αθλητικές εγκαταστάσεις

Το Ολυμπιακό Αθλητικό Κέντρο Αθήνας εξυπηρετείται από τους συρμούς της Γραμμής 1 του μετρό και του Προαστιακού Σιδηροδρόμου (σταθμοί Ειρήνης και Νερατζιώτισσας), καθώς και από λεωφορειακές γραμμές του ΟΑΣΑ.
Ισραηλινή Επίθεση στη Λωρίδα της Γάζας (2014)

Υπόβαθρο

Μετά την απαγωγή και δολοφονία τριών Ισραηλινών εφήβων στη Δυτική Όχθη, το Ισραήλ ρίχνοντας εσκεμμένα το φταίξιμο σε Παλαιστινίους, ξεκίνησε μια επιχείρηση συλλήψεων εκατοντάδων Παλαιστινίων, συμπεριλαμβανομένων και όλων των πολιτικών ηγετών της Χαμάς στη Δυτική Όχθη. Την ίδια στιγμή πολλοί Παλαιστίνιοι δολοφονήθηκαν είτε ως εκδίκηση για τη δολοφονία των Ισραηλινών παιδιών, είτε ως μέρος της διαδικασίας των συλλήψεων. Εκ των υστέρων αποδείχθηκε ότι η απαγωγή και η δολοφονία των τριών εφήβων δεν είχε καμία σχέση με τη Χαμάς.
Την νύχτα της 6ης Ιουλίου ένα ισραηλινό πλήγμα σκότωσε επτά ενόπλους της Χαμάς. Ως απάντηση η Χαμάς αύξησε τον αριθμό των επιθέσεων με ρουκέτες προς το έδαφος του Ισραήλ από τη Λωρίδα της Γάζας.

Η επιχείρηση

Στις 7 Ιουλίου εξαιτίας των μαζικών ρουκετών που εξαπέλυε η Χαμάς στο Ισραήλ, η Ισραηλινή Αεροπορία ξεκίνησε πολλούς βομβαρδισμούς στο έδαφος της Λωρίδας της Γάζας, ενώ την επόμενη μέρα ξεκίνησε μια ευρείας κλίμακας επιχείρηση. Η Χαμάς διαμήνυε την ίδια ώρα την απαίτησή της να αποφυλακιστούν όλοι οι συλληφθέντες από τη Δυτική Όχθη, να αρθεί ο αποκλεισμός της Γάζας από το Ισραήλ και να συμφωνήσουν μετά σε μία εκεχειρία. Το Ισραήλ απέρριψε την πρόταση και συνέχισε τους βομβαρδισμούς.
Στις 13 Ιουλίου το Ισραήλ είχε πραγματοποιήσει πάνω από 1.300 αεροπορικές επιθέσεις, ενώ, σύμφωνα με το Ισραήλ, πάνω από 800 ρουκέτας από τη Γάζα είχαν εκτοξευθεί προς το Ισραήλ.
Στις 22 Ιουλίου ο Γενικός Γραμματέας του ΟΗΕ, Μπαν Κι Μουν, επισκέπτηκε το Ισραήλ και πρότεινε σε όλες τις πλευρές να συμφωνήσουν σε εκεχειρία.

Απώλειες

Μέχρι τις 2 Αυγούστου, 1.653 Παλαιστίνιοι πολίτες είχαν σκοτωθεί από τους ισραηλινούς βομβαρδισμούς και 8.900 τραυματίστηκαν, ενώ οι εκτιμήσεις δείχνουν ότι το 70%-80% των νεκρών είναι άμαχοι. Την ίδια ώρα οι ισραηλινές απώλειες κατά την διάρκεια των επιχειρήσεων ήταν 63 στρατιώτες.
Σύμφωνα με τον OCHA (United Nations' Office for the Coordination of Humanitarian Affairs) από τις 26 Ιουλίου 2014 στη Λωρίδα της Γάζας, πάνω από 200.000 Παλαιστίνιοι έχουν εκτοπιστεί και 165.548 έχουν βρει καταφύγιο σε 92 σχολεία της UNRWA. 1,2 εκατομμύρια δεν έχουν ή έχουν μικρή πρόσβαση σε νερό ή υγιεινή, 120 σχολεία 18 νοσοκομεία έχουν καταστραφεί, 3.333 κατοικίες έχουν καταστραφεί ολοσχερώς, 3.380 κατοικίες έχουν χτυπηθεί αλλά παραμένουν κατοικήσιμες. 80% των κατοίκων έχουν στη διάθεσή τους 4 ώρες ηλεκτρικού ρεύματος ανά ημέρα.
Κατά τη διάρκεια των συγκρούσεων, το Κράτος της Παλαιστίνης κατέθεσε πρόταση με την οποία ζητά από τον ΟΗΕ να διερευνηθούν πιθανά εγκλήματα που παραβιάζουν τα ανθρώπινα δικαιώματα, εξαιτίας των ισραηλινών βομβαρδισμών. Σύμφωνα με παλαιστινιακές αρχές, το Ισραήλ, έχει προβεί μέχρι και σε βομβαρδισμό νοσοκομείου.
CDisplay

Το CDisplay είναι ένα πρόγραμμα για το λειτουργικό σύστημα Microsoft Windows, το οποίο χρησιμοποιείται για την ανάγνωση ηλεκτρονικών βιβλίων κόμικ. Προσομοιώνει την ανάγνωση των κόμικ με το να δείχνει τις σελίδες των ηλεκτρονικών κόμικ (εικόνες σε μορφή JPEG, PNG ή στατικού GIF) μία προς μία.

Υποστηριζόμενα αρχεία

Tο πρόγραμμα υποστηρίζει αρχεία με κατάληξη .cbr ή .cbz, τα οποία είναι ουσιαστικά μετονομασμένα αρχεία RAR και ZIP αντίστοιχα.
Αντιοχίς της Καππαδοκίας

Βιογραφικά στοιχεία

Πατέρας της Αντιοχίδας ήταν ο Αντίοχος Γ', ο επονομαζόμενος «ο Μέγας», και μητέρα της η Λαοδίκη Γ', κόρη του βασιλιά του Πόντου, Μιθριδάτη Β'. Το 193 π.Χ., ο Αντίοχος Γ', έχοντας σταθεροποιήσει την εξουσία του στην Συρία κι έχοντας προβεί σε μια σειρά εχθρικών κινήσεων προς τις γειτονικές του χώρες, ήρθε σε οριστική ρήξη με τους Ρωμαίους. Προτού ξεκινήσει εχθροπραξίες αναζήτησε συμμάχους στο πρόσωπο, αρχικά του Αννίβα και κατόπιν των ηγεμόνων άλλων ελληνιστικών βασιλείων. Η πρακτική που ακολούθησε ήταν η τέλεση διπλωματικών γάμων ανάμεσα στους ηγεμόνες αυτούς και στις κόρες του. Έτσι ο Αριαράθης Δ' νυμφεύτηκε την πριγκίπισσα των Σελευκιδών, Αντιοχίδα και κατ’ επέκταση συμμετείχε στον πόλεμο (192–190 π.Χ.) που ακολούθησε στο πλευρό του πεθερού του κατά των Ρωμαίων.
Ο Διόδωρος μας μεταφέρει πως η  βασίλισσα Αντιοχίδα, όταν φάνηκε πως δεν μπορούσε να κάνει παιδιά, παρουσίασε στον άνδρα της δύο νόθους γιους, τον Αριαράθη και τον Οροφέρνη. Ωστόσο, η μοίρα της έπαιξε παράξενο παιχνίδι, καθώς λίγο αργότερα έφερε η ίδια αναπάντεχα στον κόσμο δύο κόρες κι ένα γιο, ο οποίος ονομάστηκε Μιθριδάτης. Έτσι, αφού αποκάλυψε την αλήθεια στο σύζυγό της, κανόνισε ώστε ο μεγαλύτερος από τους δύο ψεύτικους διαδόχους να σταλεί στη Ρώμη  με κάποιο επίδομα και ο νεότερος στην Ιωνία, έτσι ώστε να αποφευχθεί μελλοντικά η όποια διαμάχη με το νόμιμο γιο της για την εξουσία. Μια νεότερη θεωρία θέλει τους δύο αυτούς να αποτελούν νόμιμα τέκνα του βασιλιά από κάποια προγενέστερη σύζυγο και η ιστορία αυτή να επινοήθηκε προκειμένου να διασφαλιστεί η αμφισβητήσιμη παρουσία του Μιθριδάτη στο θρόνο.
Ο τελευταίος μεγαλώνοντας άλλαξε το όνομά του σε Αριαράθης (Ε'). Έλαβε ελληνική παιδεία και έδειξε μεγάλο ενδιαφέρον για τη φιλοσοφία και τα έργα πολιτισμού γενικότερα. Ο πατέρας του τον εκτιμούσε ιδιαίτερα κι σε προχωρημένη ηλικία αποφάσισε να παραιτηθεί υπέρ του. Ωστόσο ο νεαρός Αριαράθης αρνήθηκε να το πράξει προτού αποβιώσει ο πατέρας του από φυσικά αίτια το 163 π.Χ. Η κόρη της, Στρατονίκη, έγινε σύζυγος των βασιλέων της Περγάμου Ευμένη Β' του Σωτήρος και Αττάλου Β' του Φιλάδελφου.
Η Αντιοχίς πέθανε υπό αδιευκρίνιστες συνθήκες μαζί με μία από τις κόρες της στην Αντιόχεια της Συρίας, όπου και κηδεύτηκε. Υπάρχουν υπόνοιες ότι δολοφονήθηκε από το Λυσία ή κάποιον άλλον από τους επιτρόπους του ανήλικου βασιλιά των Σελευκιδών, Αντίοχου Ε' του Ευπάτορα. Με το μάτι της Ρώμης να παρακολουθεί, ο Αριαράθης Ε' έστειλε πρεσβεία ζητώντας τα λείψανα των συγγενών του, χωρίς να κατηγορήσει κανέναν για φόνο. Ο Λυσίας ικανοποίησε το αίτημα κι έτσι τα λείψανα έφτασαν με μεγαλοπρέπεια στο βασιλιά της Καππαδοκίας, ο οποίος τα τοποθέτησε πλάι σε εκείνα του πατέρα του.
Γ΄ Εθνική ποδοσφαίρου ανδρών 1997-1998

Το πρωτάθλημα της Γ΄ Εθνικής ποδοσφαίρου ανδρών της περιόδου 1997-98 διεξήχθη σε δύο ομίλους με τη συμμετοχή 30 ομάδων. Με την ολοκλήρωση του πρωταθλήματος την άνοδο στην Β΄Εθνική εξασφάλισαν ο  Ιάλυσος, ο Α.Ο. Αγίου Νικολάου, ο Π.Α.Σ. Γιάννινα  και ο  Πιερικός. Στη Δ΄Εθνική υποβιβάστηκαν οι Πάμισος Μεσσήνης, Εργοτέλης, Κέρκυρα, Αγία Ελεούσα, Κόρινθος, Α.Ο. Πύργος, Ορφέας Αλεξανδρούπολης , Α.Ε. Τυρνάβου, Ορέστης Ορεστιάδας, Αγροτικός Αστέρας, Απόλλων Λάρισας και Αναγέννηση Άρτας.
Αλέκος Μαρκίδης

Βιογραφικά στοιχεία

Ο Αλέκος Μαρκίδης γεννήθηκε στη Λευκωσία στις 23 Ιανουαρίου 1943. Ομιλεί, πέρα από την ελληνική, την αγγλική γλώσσα. Σπούδασε νομική στο Εθνικό και Καποδιστριακό Πανεπιστήμιο Αθηνών και εργάστηκε ως δικηγόρος.
Είναι νυμφευμένος με την Ερμιόνη Μαρκίδη.

Πολιτική διαδρομή

Την περίοδο 1979-1993 διετέλεσε Γενικός Γραμματέας του ΔΗΣΥ και την περίοδο 1993-1995 ήταν αντιπρόεδρος του κόμματος.
Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Λευκωσίας με τον ΔΗΣΥ. Επανεξελέγη στις βουλευτικές εκλογές του 1991 με τον συνασπισμό Δημοκρατικός Συναγερμός-Κόμμα Φιλελευθέρων.
Την 1 Φεβρουαρίου 1995 διορίστηκε Γενικός Εισαγγελέας της Κυπριακής Δημοκρατίας, θέση στην οποία παρέμεινε έως τις 23 Απριλίου 2003.
Στις προεδρικές εκλογές του 2003 διεκδίκησε το αξίωμα του προέδρου της Κυπριακής Δημοκρατίας ως ανεξάρτητος υποψήφιος. Ο ΔΗΣΥ στήριξε τον τότε πρόεδρο Γλαύκο Κληρίδη ενώ κάποια στελέχη του κόμματος υποστήριξαν τον Αλέκο Μαρκίδη. Πήρε ποσοστό 6,62%. Μετά τις εκλογές παραιτήθηκε από τη θέση του Γενικού Εισαγγελέα.
Κέιτ Μπλάνσετ

Καριέρα

Τράβηξε τα φώτα της δημοσιότητας με την τρίτη της ταινία Oscar and Lucinda όπου πρωταγωνιστούσε δίπλα στον Ρέιφ Φάινς. Ο ρόλος όμως που την καθιέρωσε ήταν αυτός της βασίλισσας Ελισάβετ στη βιογραφική ταινία Elizabeth του Σεκάρ Καπούρ. 
Συνέχισε με πολλούς διαφορετικούς ρόλους που της έχουν δώσει τον χαρακτηρισμό χαμαιλέων. Ανάμεσα σε αυτούς και ο ρόλος της Γκαλάντριελ, βασίλισσας των Ξωτικών στην πολύ επιτυχημένη τριλογία του Άρχοντα των Δαχτυλιδιών του Πίτερ Τζάκσον, εκείνος της Κάθριν Χέπμπορν στον Ιπτάμενο Κροίσο του Μάρτιν Σκορσέζε που της χάρισε το Όσκαρ Β' Γυναικείου Ρόλου, ο ρόλος της στην ταινία Ημερολόγιο Ενός Σκανδάλου (Notes on a Scandal, 2006) πλάι στη Τζούντι Ντεντς, η ερμηνεία της στην ταινία I'm Not There όπου υποδύθηκε τον Μπομπ Ντίλαν και ο ρόλος της στην ταινία του Γούντι Άλεν Θλιμμένη Τζάσμιν όπου ερμήνευσε μια μοντέρνα εκδοχή της πολυπαθούς ηρωίδας του Τένεσι Ουίλιαμς Μπλανς Ντυμπουά κατακτώντας το Όσκαρ Α' Γυναικείου Ρόλου. Οι τολμηρές της επιλογές και το αναμφισβήτητο ταλέντο της την έχουν καθιερώσει ως μία από τις καλύτερες ηθοποιούς της γενιάς της.
Χαρακτηριστικό είναι ότι σε μικρή σχετικά ηλικία, έχει τιμηθεί με πάνω από εκατόν είκοσι υποψηφιότητες για σημαντικά βραβεία και έχει κερδίσει τα περισσότερα. Θεωρείται συνεχίστρια της παράδοσης του κλασσικού Χόλιγουντ και έχει κερδίσει επαίνους από όλους τους σκηνοθέτες με τους οποίους έχει συνεργαστεί, ενώ διατηρεί φιλικές σχέσεις με τους περισσότερους συμπρωταγωνιστές της.

Προσωπική ζωή

Η Μπλάνσετ κρατά την προσωπική της ζωή μακριά από τα φώτα της δημοσιότητας, επιδεικνύοντας μόνο το ταλέντο της. Είναι παντρεμένη από το 1997 με το θεατρικό συγγραφέα Άντριου Άπτον και έχει αποκτήσει μαζί του τρεις γιους, τον Ντάσιελ Τζον (03/01/2001), τον Ρόμαν Ρόμπερτ (23/4/2004) και τον Ιγκνάτιους Μάρτιν (13/4/2008) αλλά και την μικρή κόρη τους, Έντιθ Βίβιαν Πατρίτσια, μέσω υιοθεσίας το Μάρτιο του 2015. Στις αρχές του 2008 ανέλαβε μαζί με το σύζυγό της τη διεύθυνση του Εθνικού Θεάτρου στο Σίδνεϊ, όπου μετακόμισε όλη η οικογένεια.
Γεώργιος Μούγιος

Πρώιμα χρόνια & σπουδές

Μετά την αποφοίτησή του από την Ελληνογαλλική Σχολή των Freres Maristes της Πάτρας, εγκαταστάθηκε στην Αθήνα το 1927 και ακολούθησε σπουδές στην Ανώτατη Σχολή Καλών Τεχνών με καθηγητές τους Γεώργιο Ιακωβίδη, Δημήτριο Γερανιώτη και Σπυρίδων Βικάτο. Παρακολούθησε επίσης μαθήματα υποκριτικής στην Επαγγελματική Σχολή Θεάτρου με καθηγητή το Φώτο Πολίτη. Ασχολήθηκε επαγγελματικά με το εμπόριο (Κυτιοποιΐα «Φάρος»).
Από το 1947 και για είκοσι χρόνια ταξιδεύει στην Ευρώπη, επισκέπτεται  τα καλλιτεχνικά κέντρα, μελετά τα ιστορικά και φυσικά μνημεία και φτάνει μέχρι τη Λαπωνία. Ήταν μέλος του ΕΕΤΕ.

Εκθέσεις

Στα 1952-1980 διοργανώνει εννέα ατομικές εκθέσεις του στον «Παρνασσό» και συμμετέχει στις Πανελλήνιες 1963, 1967, 1969, 1971. Ακολουθούν οι ατομικές εκθέσεις:  «Mod’Arts Numberone Gallery» Φάληρο 1972, Γκαλλερί «Ρωμαίος» Αθήνα 1977, «Ευρωπαϊκό Κέντρο Τέχνης» Αθήνα 1979.  Εξέθεσε επίσης στη Θεσσαλονίκη, στην Πάτρα και στο Παρίσι, όπου το 1953 συμμετέσχε στο Salon des artistes français με το πορτρέτο του γάλλου τεχνοκρίτη Paul Sentenac. Αργότερα στην Ιταλία φιλοτέχνησε και το πορτρέτο του βυζαντινολόγου Silvio Giuseppe Mercati, που βρίσκεται στο Πανεπιστήμιο της Ρώμης.
Το 1973 στην Αθήνα λειτούργησε το προσωπικό εκθεσιακό του κέντρο «Γκαλλερί Δελφοί» μέχρι το θάνατό του. 
Έργα του Μούγιου ευρίσκονται στις συλλογές των πρώην ελληνικών ανακτόρων, του Μουσείου του San Francisco (FAMSF), του San Giorgio dei Greci της Βενετίας, της Πινακοθήκης του «Παρνασσού», της Μαρίας Βοναπάρτη, του Valery Giscard D’Estaine, του Cavendish Cannon, κ.ά.
Τιμήθηκε με το Σταυρό του Τάγματος του Φοίνικος, του Βασ. Παύλου.  

Τεχνοτροπία

Η ποικιλομορφία στο ύφος και η διαρκής τάση αισθητικών μεταβολών είναι το χαρακτηριστικό του ζωγραφικού έργου του, που κορυφώνεται με τη δημιουργία των κύκλων «Λαπωνία», «Τεχνοκρατία» και «Χιροσίμα». Πλούσια είναι και η επίδοσή του στην τοπιογραφία και στο πορτραίτο αλλά και η πορεία του σε εξπρεσιονιστικούς προσανατολισμούς με την προβολή πολύμορφων χρωματικών και γεωμετρικών εντάσεων. Συχνά καταφεύγει σε συμβολισμούς και σε υπερρεαλιστικές εκζητήσεις.       

Λογοτεχνικό έργο

Ο Μούγιος εμφανίζεται στα γράμματα το 1932 με την ποιητική συλλογή «Της ζωής μου κάποιες ώρες» που προλογίζει ο Στέφανος Δάφνης (Β΄Έκδοση:1982). Ακολουθούν οι εκδόσεις «Ποιήματα 1941-1944» και «Ὁλοκαύτωμα 1941-1944». Το 1943 συμμετέχει στα ιδρυτικά μέλη της Ένωσης Νέων Ελλήνων Λογοτεχνών, στην Ανθολογία Νέας Ελληνικής Λογοτεχνίας και στα πρώτα μετακατοχικά χρόνια εκδίδει (μαζί με τον Χρήστο Πύρπασο) το σατιρικό φύλλο «Τα δυό κορόιδα», με προμετωπίδα το στιχούργημα «Στα ΔΥΟ ΚΟΡΟΪΔΑ γράφουνε / φίρμες εκ των αρίστων / με δυό κορόϊδα διευθυντάς / τον Γιώργο Μούγιο δηλαδή και Πύρπασο τον Χρήστον»!
Μανώλης Μαυρομμάτης

Βιογραφικά στοιχεία

Γεννήθηκε τον Δεκαπενταύγουστο του 1941 στον Πλατανιά Χανίων. Σπούδασε κοινωνιολογία και διεθνείς σχέσεις στο Πανεπιστήμιο της Ρώμης στην Ιταλία. Εργάστηκε ως δημοσιογράφος και αθλητικογράφος στις εφημερίδες «Το Βήμα» και «Τα Νέα», και τηλεοπτικά στην ΕΡΤ, αναλαμβάνοντας την περιγραφή ή/και το σχόλιο στις πιο σημαντικές διοργανώσεις για πάρα πολλά χρόνια (Ολυμπιακούς Αγώνες, Παγκόσμια Κύπελλα Ποδοσφαίρου κ.α.), με το ποδόσφαιρο να αποτελεί την ειδικότητά του. Υπήρξε επίσης ανταποκριτής ιταλικών, ισπανικών και πορτογαλικών εφημερίδων στην Ελλάδα.
Διετέλεσε γενικός γραμματέας της Διεθνούς Ομοσπονδίας Αθλητικών Δημοσιογράφων (AIPS), μέλος της Διεθνούς Ολυμπιακής Ακαδημίας, και συνεργάτης της Διεθνούς Ολυμπιακής Επιτροπής (ΔΟΕ). 
Ήταν διευθυντής Τύπου και Επικοινωνίας στην ελληνική επιτροπή διεκδίκησης των Ολυμπιακών Αγώνων του 2004, οι προσπάθειες της οποίας στέφθηκαν με επιτυχία, με την Αθήνα να αναλαμβάνει τους Αγώνες.
Πέραν του αθλητισμού, υπήρξε σκηνοθέτης και σεναριογράφος στο θέατρο και την τηλεόραση, με πιο γνωστή τη συνεργασία του με τον Νίκο Φώσκολο στην σειρά «13ο Ανακριτικό Γραφείο», που προβλήθηκε το 1971 στην ΕΡΤ, ενώ στο θέατρο έχει σκηνοθετήσει Πάμπλο Νερούντα.
Το 2004 ο Μανώλης Μαυρομμάτης εκλέχθηκε ευρωβουλευτής με τη Νέα Δημοκρατία, θέση στην οποία παρέμεινε μέχρι το 2009. Καθ' όλη τη διάρκεια της θητείας του, ήταν αντιπρόεδρος της Επιτροπής Παιδείας και Πολιτισμού του Ευρωπαϊκού Κοινοβουλίου.

Ύφος περιγραφής

Ο Μανώλης Μαυρομμάτης έγινε διάσημος για την αγάπη που έτρεφε προς το «λάτιν» ποδόσφαιρο, σε αντίθεση με τον Γιάννη Διακογιάννη, που προτιμούσε το αγγλικό και το γαλλικό. Αγαπούσε τις περίτεχνες ατομικές ενέργειες, τον έντονο ρυθμό, τις εκτελέσεις φάουλ και τα εντυπωσιακά μακρινά σουτ, ενώ πολλές φορές δυσανασχετούσε φανερά όταν ένας αγώνας ήταν βαρετός. Γνωστή και αγαπητή στον κόσμο ήταν και η ιδιαίτερη άρθρωσή του, με πιο χαρακτηριστική την εκφορά της λέξης «γκολ», την οποία ο ίδιος έλεγε «γκόλα».
Αύγουστος Γεώργιος του Μπάντεν-Μπάντεν

Βιογραφία

Ήταν ο δευτερότοκος γιος του Λουδοβίκου-Γουλιέλμου μαργράβου του Μπάντεν-Μπάντεν και της Σίβυλλας των Ασκάνια, κόρης του Λουδοβίκου-Φραγκίσκου δούκα της Σαξονίας-Λάουενμπουρκ.
Το 1771 απεβίωσε στο ανάκτορο Ράστατ σε ηλικία 65 ετών και τάφηκε στο Στίφτσκιρχε του Μπάντεν-Μπάντεν. Ήταν άτεκνος και το Μπάντεν-Νπάντεν περιήλθε στον εγγονό του 6ου εξαδέλφου του, τον Κάρολο-Φρειδερίκο μάργραβο του Μπάντεν-Ντούρλαχ του νεότερου κλάδου.

Οικογένεια

Νυμφεύτηκε το 1735 την Μαρία-Βικτωρία, κόρη του Λεοπόλδου-Φιλίππου δούκα του Άρενμπερκ & Άαρσχοτ· δεν απέκτησαν απογόνους.
Cartoon Network

Στην Αμερική

Το Cartoon Network εκπέμπει σχεδόν 24 ώρες το 24ωρο εκτός από τις 20:00 το βράδυ, όπου μετατρέπεται στο Adult Swim. Από το 2003 ξεκίνησε να εντάσσει στο πρόγραμμά του παιδικά και εφηβικά προγράμματα ζωντανής δράσης παραγωγής Warner Bros. και New Line Cinema, τα οποία ανήκουν στην WarnerMedia (ιδιοκτησία της πολυεθνικής εταιρείας τηλεπικοινωνιών και μέσων μαζικής ενημέρωσης AT&T).
Μελς

Γεωγραφία

Το χωριό, το οποίο αποτελεί συνέχιση του Μπάλτσερς, ευρίσκεται επί των όχθων του ποταμού Ρήνου και των συνόρων με την Ελβετία.
Μετάλλιο Πιερ ντε Κουμπερτέν

Το μετάλλιο Πιερ ντε Κουμπερτέν αποτελεί ειδική διάκριση που απονέμεται από τη Διεθνή Ολυμπιακή Επιτροπή (ΔΟΕ) σε εν ενεργεία αλλά και σε πρώην αθλητές, που με τη συμπεριφορά τους αποτέλεσαν παραδείγματα του ευ αγωνίζεσθαι κατά τη διάρκεια των Ολυμπιακών Αγώνων ή που προσέφεραν σημαντικές υπηρεσίες στο λεγόμενο Ολυμπιακό κίνημα.

Ιστορικό

Αυτή η βράβευση θεσπίστηκε το 1964 και πήρε την ονομασία του από τον αναβιωτή των Ολυμπιακών Αγώνων και ιδρυτή της ΔΟΕ, Πιερ ντε Κουμπερτέν. Σύμφωνα με το Ολυμπιακό Μουσείο της Λωζάνης, η συγκεκριμένη βράβευση αποτελεί την ευγενέστερη διάκριση που μπορεί να λάβει ένας αθλητής που μετέχει σε Ολυμπιακούς Αγώνες. Ο πρώτος αθλητής που έλαβε τη συγκεκριμένη διάκριση ήταν ο Γερμανός αθλητής του άλματος εις μήκος Λουτζ Λονγκ, ο οποίος τιμήθηκε μετά θάνατον καθώς σκοτώθηκε το 1943 κατά τη διάρκεια του Β΄ Παγκοσμίου Πολέμου. Άλλοι αθλητές που έχουν λάβει αυτή τη διάκριση είναι ο Τσέχος δρομέας μεγάλων αποστάσεων, Εμίλ Ζάτοπεκ (επίσης μετά θάνατον), ο Ιταλός σκιερ Εουτζένιο Μόντι, ο Καναδός ιστιοπλόος Λόρενς Λεμιέ και ο Βραζιλιάνος μαραθωνοδρόμος Βαντερλέι Ντε Λίμα.
Κωνσταντίνος Καζάκος

Βιογραφία

Είναι απόφοιτος της Δραματικής Σχολής του Θεάτρου Τέχνης Κάρολος Κουν. Πατέρας του είναι ο επίσης ηθοποιός Κώστας Καζάκος ενώ μητέρα του είναι η αείμνηστη ηθοποιός Τζένη Καρέζη. Η καταγωγή του είναι από τη Μάνη.

Προσωπική ζωή

Όταν ήταν ακόμη φοιτητής είχε δεσμό με την Μαριάννα Τουμασάτου, την οποία είχε γνωρίσει και στην μητέρα του, Τζένη Καρέζη. 
Από το 1999 μέχρι το 2007, ήταν παντρεμένος με την επίσης ηθοποιό Τάνια Τρύπη, με την οποία απέκτησε μια κόρη, την Τζένη, η οποία γεννήθηκε το 2000. 
Στις 2 Σεπτεμβρίου 2009, παντρεύτηκε ξανά, αυτή τη φορά την ενδυματολόγο, Ιωάννα Μαρτζούκου, στο εκκλησάκι του Αγίου Διονυσίου στη Βάρκιζα Αττικής. Το 2012 ήρθε στον κόσμο ο γιος τους, Ιάσονας.
Σαβιέ Μπετέλ

Πρώτα χρόνια

Γεννήθηκε στην Πόλη του Λουξεμβούργου. Ο πατέρας του ήταν έμπορος κρασιών και η μητέρα του ήταν Γαλλίδα, ρωσικής καταγωγής. Μετά την ολοκλήρωση της δευτεροβάθμιας εκπαίδευσης, απεκτησε μεταπτυχιακό τίτλο στο Δημόσιο και στο Ευρωπαϊκό Δίκαιο και DEA στις Πολιτικές Επιστήμες και στο Δημόσιο Δίκαιο από το Πανεπιστήμιο του Νανσύ 2, στο Νανσύ της Γαλλίας. Επίσης σπούδασε Ναυτικό και Εκκλησιαστικό Δίκαιο στο Αριστοτέλειο Πανεπιστήμιο Θεσσαλονίκης. Πήρε μέρος σε Πρόγραμμα Εράσμους.
Επί 4 χρόνια στις αρχές της δεκαετίας του 2000 παρουσίασε την εβδομαδιαία εκπομπή λόγου στο ιδιωτικό τηλεοπτικό κανάλι T.TV, το οποίο δεν εκπέμπει πλέον.

Πολιτική ζωή

Στις κοινοτικές εκλογές που διεξήχθησαν τον Οκτώβριο του 1999, ο Μπετέλ εξελέγη στο κοινοτικό συμβούλιο της πρωτεύουσας του Λουξεμβούργου (6ος με τη λίστα του Δημοκρατικού Κόμματος).  Στις 12 Ιουλίου 2001, έγινε επίσημα δικηγόρος.
Στις δημοτικές εκλογές που έγιναν στις 9 Οκτωβρίου 2011, ο Μπετέλ εξελέγη δήμαρχος σε ηλικία μόλις 38 ετών και ορκίστηκε στο αξίωμα στις 24 Νοεμβρίου 2011.
Επίσης, εξελέγη βουλευτής στις εκλογές του 1999.

Εκλογές 2013

Το 2013 ο Μπετέλ εξελέγη πρόεδρος του Δημοκρατικού Κόμματος.
Στις εκλογές που διεξήχθησαν πρόωρα στις 20 Οκτωβρίου 2013 μετά την ανακοίνωση της παραίτησης του Ζαν-Κλοντ Γιουνκέρ από την πρωθυπουργία, εξαιτίας εμπλοκής του σε σκάνδαλο κατασκοπείας το Δημοκρατικό Κόμμα ήρθε 3ο σε έδρες σε εκείνες τις εκλογές και ο Μπετέλ έλαβε εντολή σχηματισμού κυβέρνησης από το Μεγάλο Δούκα Ερρίκο στις 25 Οκτωβρίου.
Ο Μπετέλ διαδέχθηκε τον μακροβιότερο πρωθυπουργό Γιουνκέρ στις 4 Δεκεμβρίου 2013.

Προσωπική ζωή

Ο Μπετέλ είναι ανοικτά ομοφυλόφιλος, και είναι σε σχέση με τον Ντεστενέ Γκωτιέ (Destenay Gauthier), με τον οποίο εμφανίζόταν συχνά σε δημόσιες εκδηλώσεις και με τον οποίο παντρεύτηκε το 2015 κατά τη διάρκεια της θητείας του ως Πρωθυπουργός.  Έκανε ο ίδιος την αποκάλυψη ότι είναι ομοφυλόφιλος το 2008.
Διαδικτυακή Εγκυκλοπαίδεια Φιλοσοφίας

H Διαδικτυακή Εγκυκλοπαιδεια Φιλοσοφίας (Internet Encyclopedia of Philosophy, IEP) είναι ελεύθερης πρόσβασης online εγκυκλοπαίδεια για ζητήματα φιλοσοφίας και βιογραφίες φιλοσόφων και δημιουργήθηκε από τον Τζέιμς Φίζερ (James Fieser) το 1995. Τη γενική επιμέλεια ως εκδότες έχουν οι Τζέιμς Φίζερ, καθηγητής της φιλοσοφίας στο πανεπιστήμιο του Τενεσί και Μπράντλεϊ Ντόουντεν (Bradley Dowden), καθηγητής της φιλοσοφίας πανεπιστήμιο της Καλιφόρνιας, Σακραμέντο. Στο προσωπικό περιλαμβάνονται αρκετοί λημματογράφοι σε ζητήματα φιλοσοφίας, καθώς και εθελοντές.

Στόχος

Η IEP είναι μη κερδοσκοπικός οργανισμός που δεν λαμβάνει κάποια χρηματοδότηση και έχει ως στόχο την παροχή λεπτομερούς και ακαδημαϊκής πληροφορίας. Ο διαδικτυακός τόπος της εγκυκλοπαίδειας ανασχεδιαστηκε το καλοκαίρι του 2009, περνώντας από τις στατικές HTML σελίδες, στην open-source εκδοτική πλατφόρμα WordPress.

Ακαδημαϊκό επίπεδο

Σύμφωνα με την ίδια την IEP, η ποιότητα των άρθρων του είναι «στο ίδιο επίπεδο με εκείνο των καλύτερων πολύτομων έντυπων εγκυκλοπαιδειών». Αυτό επιτυγχάνεται κυρίως με την πρόσληψη ειδικευμένων συνεργατών και τη χρήση κριτών αξιολόγησης, με σύστημα αρκετά «αυστηρό που ανταποκρίνεται σε υψηλά ακαδημαϊκά πρότυπα». Η εγκυκλοπαίδεια χρησιμοποιεί μια παραδοσιακή, κλειστή διαδικασία για την ανάθεση και την κρίση των μόνιμων λημματων της (συγκρίσιμη με εκείνη της Εγκυκλοπαίδεια Φιλοσοφίας του Στανφορντ: βλ αξιολόγηση από ομοτίμους), αλλά ενότε χρησιμοποιεί υλικό από ανοικτούς πόρους για τη δημιουργία προσωρινών λημμάτων, έως ότου ολοκληρωθούν τα μόνιμα λήμματα.